DECIZIA DE PUNERE ÎN APLICARE (UE) 2022/900 A COMISIEI

din 8 iunie 2022

de modificare a Deciziei de punere în aplicare (UE) 2015/2039 în ceea ce privește evoluția cadrului de reglementare din Africa de Sud pentru contrapărțile centrale

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),

întrucât:

(1) În Decizia de punere în aplicare (UE) 2015/2039 a Comisiei (2), care a fost adoptată la 13 noiembrie 2015, s-a decis că, în sensul articolului 25 din Regulamentul (UE) nr. 648/2012, dispozițiile juridice și mecanismele de supraveghere din Africa de Sud, care constau în Financial Markets Act (Legea privind piețele financiare) (Legea nr. 19 din 2012) („FMA”) și care sunt aplicabile caselor de compensare autorizate în această țară, sunt considerate ca fiind echivalente cu cerințele prevăzute în Regulamentul (UE) nr. 648/2012.

(2) Cu toate acestea, de la 13 noiembrie 2015, cadrul de reglementare din Africa de Sud pentru contrapărțile centrale („CPC”) a evoluat prin intrarea în vigoare a Financial Sector Regulations Act [Legea (regulamentul) privind sectorul financiar] (Legea nr. 9 din 2017) (3) („FSRA”), care a modificat FMA, precum și prin promulgarea Regulamentelor din 2018 referitoare la FMA (4). Prin urmare, se impune evaluarea echivalenței respectivului cadru de reglementare din Africa de Sud, astfel cum a fost modificat.

(3) Evaluarea echivalenței cadrului de reglementare din Africa de Sud modificat ar trebui să nu se bazeze doar pe o analiză comparativă a cerințelor obligatorii din punct de vedere juridic aplicabile CPC-urilor care sunt autorizate în Africa de Sud în mod abstract, ci și pe o evaluare a efectelor cerințelor respective. Această evaluare ar trebui să verifice caracterul adecvat al cerințelor respective pentru a diminua riscurile la care pot fi expuși membrii compensatori și locurile de tranzacționare stabilite în Uniune, ținând seama de dimensiunea piețelor financiare pe care își desfășoară activitatea CPC-urile autorizate în Africa de Sud. În cazul CPC-urilor care își desfășoară activitatea pe piețe financiare mai mari, al căror nivel inerent de risc este mai ridicat, sunt necesare cerințe mai stricte de diminuare a riscurilor decât în cazul CPC-urilor care își desfășoară activitatea pe piețe financiare mai mici.

(4) Articolul 25 alineatul (6) literele (a), (b) și (c) din Regulamentul (UE) nr. 648/2012 prevede trei condiții care trebuie îndeplinite pentru a stabili echivalența dintre dispozițiile juridice și mecanismele de supraveghere ale unei țări terțe cu privire la CPC-urile autorizate în țara respectivă și cele prevăzute în regulamentul menționat.

(5) În conformitate cu articolul 25 alineatul (6) litera (a) din Regulamentul (UE) nr. 648/2012, CPC-urile autorizate într-o țară terță trebuie să respecte cerințe obligatorii din punct de vedere juridic echivalente cu cerințele stabilite în titlul IV din regulamentul respectiv.

(6) În Decizia de punere în aplicare (UE) 2015/2039, cerințele obligatorii din punct de vedere juridic pentru CPC-urile autorizate în Africa de Sud au fost considerate echivalente cu cerințele stabilite în titlul IV din Regulamentul (UE) nr. 648/2012. Cadrul de reglementare din Africa de Sud modificat corespunzător CPC-urilor autorizate în Africa de Sud menține evaluarea conformității caselor de compensare autorizate și a CPC-urilor autorizate cu Principiile pentru infrastructurile pieței financiare („PFMI”), publicate în aprilie 2012 de către Comitetul pentru plăți și infrastructuri de piață și de către Organizația Internațională a Comisiilor de Valori Mobiliare („IOSCO”) (5).

(7) Cerințele obligatorii din punct de vedere juridic pentru CPC-uri și casele de compensare autorizate în Africa de Sud constau în prezent în FMA, astfel cum a fost modificată prin FSRA, și în Regulamentele din 2018 referitoare la Legea privind piețele financiare. Acest cadru juridic este completat de setul de standarde de conduită emis de Financial Sector Conduct Authority (Autoritatea pentru conduita în sectorul financiar) („FSCA”). FMA, cu modificările ulterioare, și Regulamentele din 2018 referitoare la Legea privind piețele financiare stabilesc obligații și cerințe suplimentare pe care casele de compensare și CPC-urile autorizate în Africa de Sud trebuie să le respecte. Mai mult, în conformitate cu FMA, cu modificările ulterioare, Prudential Authority (Autoritatea prudențială – „AP”) și FSCA își asumă rolul de „operator de registru” (Registrar of Services) și acordă în comun autorizația de a funcționa în Africa de Sud în calitate de casă de compensare independentă autorizată sau de CPC autorizată, cu condiția ca solicitantul să îndeplinească cerințele respective și să contribuie la realizarea obiectivelor specificate în FMA, inclusiv diminuarea riscului sistemic.

(8) Valoarea totală a tranzacțiilor cu instrumente financiare derivate compensate în Africa de Sud reprezintă în continuare mai puțin de 1 % din valoarea totală a tranzacțiilor cu instrumente financiare derivate compensate în Uniune. Astfel, participarea la casele de compensare sau la CPC-urile autorizate în Africa de Sud expune membrii compensatori și locurile de tranzacționare stabilite în Uniune la riscuri mult mai scăzute decât participarea acestora la CPC-urile autorizate în Uniune.

(9) Comisia concluzionează că dispozițiile juridice și mecanismele de supraveghere din Africa de Sud asigură respectarea de către CPC-urile autorizate în comun de AP și de FSCA a unor cerințe obligatorii din punct de vedere juridic echivalente cu cerințele stabilite în titlul IV din Regulamentul (UE) nr. 648/2012.

(10) Articolul 25 alineatul (6) litera (b) din Regulamentul (UE) nr. 648/2012 impune, de asemenea, ca dispozițiile juridice și mecanismele de supraveghere privind CPC-urile autorizate într-o țară terță să prevadă faptul că respectivele CPC-uri fac obiectul unei supravegheri și al unei asigurări a respectării normelor eficace și continue. Cadrul juridic adaptat pentru CPC-uri și casele de compensare din Africa de Sud conferă AP și FSCA o serie extinsă de competențe pentru supravegherea, monitorizarea și efectuarea de anchete în ceea ce privește casele de compensare și CPC-urile autorizate să își desfășoare activitatea în Africa de Sud. AP și FSCA evaluează în fiecare an dacă casele de compensare autorizate și CPC-urile autorizate respectă FMA și normele și procedurile lor interne. AP și FSCA au competența de a revoca sau suspenda autorizația unei case de compensare independente autorizate sau a unei CPC autorizate în cazul în care acestea nu respectă FMA sau Regulamentele din 2018 referitoare la FMA sau legislația derivată, precum cerințele din standardele de conduită. AP și FSCA sunt totodată împuternicite să solicite caselor de compensare autorizate și CPC-urilor autorizate informații sau documente și să efectueze inspecții la fața locului. De asemenea, autoritățile de supraveghere desfășoară un program anual de supraveghere pentru CPC-uri, care include studii, analize și evaluări ale riscurilor. AP monitorizează și evaluează rata de adecvare a capitalului și practicile de gestionare a capitalului corespunzătoare CPC-urilor.

(11) Comisia concluzionează că dispozițiile juridice și mecanismele de supraveghere în ceea ce privește CPC-urile autorizate de AP și FSCA prevăd supravegherea și asigurarea respectării normelor eficace și continue.

(12) În conformitate cu articolul 25 alineatul (6) litera (c) din Regulamentul (UE) nr. 648/2012, cadrul juridic al unei țări terțe trebuie să prevadă un sistem echivalent eficace pentru recunoașterea CPC-urilor autorizate în temeiul regimurilor juridice ale unor țări terțe („CPC-urile din țări terțe”).

(13) FMA, cu modificările ulterioare, stabilește condițiile pentru recunoașterea echivalenței jurisdicțiilor străine. Împreună cu South African Reserve Bank (Banca Centrală din Africa de Sud) și AP, FSCA poate stabili echivalența cadrului de reglementare al unei anumite țări străine cu cadrul de reglementare a sectorului financiar sud-african.

(14) Comisia concluzionează că în cadrul juridic al Africii de Sud este prevăzut un sistem echivalent eficace pentru recunoașterea CPC-urilor din țări terțe.

(15) Prin urmare, Comisia consideră că dispozițiile juridice și mecanismele de supraveghere din Africa de Sud aplicabile CPC-urilor respectă cerințele prevăzute la articolul 25 alineatul (6) din Regulamentul (UE) nr. 648/2012. În consecință, dispozițiile juridice și mecanismele de supraveghere în cauză ar trebui considerate echivalente cu cerințele prevăzute în regulamentul respectiv.

(16) Decizia de punere în aplicare (UE) 2015/2039 ar trebui modificată în consecință.

(17) Pentru a se asigura că Autoritatea Europeană pentru Valori Mobiliare și Piețe efectuează fără întârziere clasificarea și recunoașterea CPC-urilor stabilite în Africa de Sud, prezenta decizie ar trebui să intre în vigoare în regim de urgență.

(18) Măsurile prevăzute în prezenta decizie sunt conforme cu avizul Comitetului european pentru valori mobiliare,

ADOPTĂ PREZENTA DECIZIE:

Articolul 1 Articolul 1 din Decizia de punere în aplicare (UE) 2015/2039 se înlocuiește cu următorul text: „Articolul 1 În sensul articolului 25 alineatul (6) din Regulamentul (UE) nr. 648/2012, dispozițiile juridice și mecanismele de supraveghere din Africa de Sud, care constau în Financial Markets Act (Legea privind piețele financiare) – Legea nr. 19 din 2012 – și în Financial Markets Act Regulations (Regulamentele referitoare la Legea privind piețele financiare) și care sunt aplicabile caselor de compensare autorizate în această țară, sunt considerate ca fiind echivalente cu cerințele prevăzute în Regulamentul (UE) nr. 648/2012.”

Articolul 2 Prezenta decizie intră în vigoare în ziua următoare datei publicării în Jurnalul Oficial al Uniunii Europene.

Adoptată la Bruxelles, 8 iunie 2022. Pentru Comisie Președinta Ursula VON DER LEYEN

(1) JO L 201, 27.7.2012, p. 1.

(2) Decizia de punere în aplicare (UE) 2015/2039 a Comisiei din 13 noiembrie 2015 privind echivalența dintre cadrul de reglementare din Africa de Sud pentru contrapărțile centrale și cerințele din Regulamentul (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții (JO L 298, 14.11.2015, p. 29).

(3) Republica Africa de Sud, Legea nr. 9 din 2017: Financial Sector Regulation Act, 2017.

(4) Trezoreria Națională din Africa de Sud, NO.R. 98 Financial Markets Act, 2012: Regulations.

(5) Comitetul pentru sisteme de plăți și decontări/Comitetul tehnic al Organizației Internaționale a Comisiilor de Valori Mobiliare, Principii pentru infrastructurile pieței financiare, aprilie 2012, CPMI Papers No. 101, Principles for Financial Market Infrastructures (bis.org).